དེ་ནས་སྐྱེས་པ་རྣམས་ཀྱིས་ལོ་རྒྱལ་གོ་རེ་དང་གྲོ་ཞུན།བྲང་མགོ་སོགས་ཀྱི་ལོ་གསར་ལེགས་སྐྱེས་ཁྱེར་ཏེ་བླ་སྤྲུལ་དང་གཞིས་དཔོན།ཕ་མ།དཔོན་པོ་སོགས་མི་སྣ་གལ་ཆེན་དག་ཡོད་སར་འགྲོ་བ་ཡིན།ལོ་ཆུང་བའི་བྱིས་པ་དང་གཞོན་པ་ཕོ་མོ་མང་པོ་ཞིག་སྡེ་བ་ཡོངས་ལ་ཁྱད་མེད་དུ་ལོ་སར་ལེགས་སྐྱེས་ཕུལ་བར་འགྲོ་བ་ཡིན་ལ།ལོ་རྒྱལ་དེའང་ཁྱིམ་ཚང་རེ་རེ་ཡིས་ཕན་ཚུན་བརྗེས་ཏེ་སྟེར་བ་ཡིན།དེ་ལ་ལོ་སར་རྒྱལ་པོ་རྗེ་རྗེ་ཞེས་ཁ་དཔེ་རུ་གྱུར་ཡོད།འདིར་བརྗོད་དགོས་པ་ཞིག་ལ།ཁྱིམ་ཚང་ག་གེ་མོར་མི་ཤི་བ་སོགས་ཀྱི་འདུན་ཡོད་ན།དེར་ལོ་སར་མེད་ཅེས་བརྗོད་ལ་ཁྱིམ་ཚང་དེས་ཀྱང་ལོ་སར་ལ་གྲ་སྒྲིག་ཅི་ཡང་མི་བྱེད་པ་དང་།རྡུལ་སྤྲུགས་དང་དགུ་ཐུག་སོགས་ཀྱང་མི་སྐོལ་བ་རེད།དེ་ལ་སྡེ་མི་ཀུན་ནས་ལོ་མ་སར་གོང་ལ་གོ་དམར་སྐྱེལ་བ་དང་འཚམས་རྟགས་ཅུང་ཙམ་རེ་འབུལ་བ་ཡིན་ལ།དེ་ཚང་དང་ཅུང་རིང་བའི་སྡེ་མི་རྣམས་ལོ་སར་རྗེས་ཡོང་བ་རེད།ཡིན་ནའང་ཁྱིམ་ཚང་དེས་ཀྱང་ལོ་རྒྱལ་སོགས་ཕྱིར་སྟེར་བའི་སྲོལ་མེད་པ་རེད།